Demografieverslag: Afrikaanssprekendes meer as sewe miljoen teen 2031Foto: Efraimstochter/Pixabay.com “Afrikaners en Afrikaans is hier om te bly en as ŉ mens dit eers besef, dan begin dit belangrik word om te bou aan ŉ langtermyntoekoms.” Só sê dr. Dirk Hermann, bestuurshoof van die Solidariteit Beweging, nadat die Solidariteit Navorsingsinstituut (SNI) Woensdag ŉ omvattende demografieverslag in Centurion bekendgemaak het. Luidens die verslag sal Afrikaanssprekendes in Suid-Afrika teen 2031 tot net meer as sewe miljoen styg. Dit is bykans 270 000 meer as in die 2011-sensus. Die getalle van sowel bruin as wit Afrikaanssprekendes gaan in die volgende paar jaar toeneem en in albei groepe is daar ŉ skerp styging in die getal babas wat gebore word. Die verslag het ook bevind dat die uittog van Afrikaners na die buiteland kleiner is as wat voorheen vermoed is en dat daar ook dikwels ŉ terugkeer van Afrikaners uit die buiteland is sodra hulle ouer as 30 is en kinders het. “In ŉ opvolgverslag het die SNI gaan bepaal waar wit Afrikaanssprekendes tans woon en waarheen in Suid-Afrika dié mense verhuis. Hierdie twee verslae sal groot strategiese skuiwe in die denke van Afrikaners en Afrikaanssprekendes bring,” het Hermann bygevoeg. “Die Solidariteit Beweging het sowat 500 000 lede, waarvan die meeste Afrikaners is en Afrikaans praat. Om behoorlik te beplan, het ons besluit om die omvattende demografiestudie te doen. Met hierdie inligting kan ons bepaal watter soort gemeenskapsdienste, soos skole en tersiêre onderwysinstellings, deur die Afrikaanse gemeenskap benodig gaan word. “Die bevindinge het ons verras. Die getalle dui nie op ŉ gemeenskap wat ontbind nie, maar op een wat gaan oorleef. Daarom moet dié gemeenskap verantwoordelikheid neem om ŉ toekoms vir die geslagte wat nog kom, te skep.” “Ons is hartseer oor die verval van klein dorpies in Suid-Afrika, maar dit is hoekom dit nou noodsaaklik geword het om te bepaal hoe organisasies soos Helpende Hand en AfriForum dienste aan gemeenskappe kan bied terwyl die staat toenemend besig is om te verval,” het Flip Buys, voorsitter van die Solidariteit Beweging, gesê. Buys het bygevoeg dat Afrikaners se grootste uitdaging nie is dat hulle bevolkingsgetalle so min is nie, maar eerder dat hulle so yl deur die land versprei is. “Die Afrikanerbevolking is groter as dié van lande soos Namibië.” Hy het ook benadruk dat demografie oor baie meer as net bevolkingsgetalle gaan. “Dit handel ook oor tale, kultuur en die volgende geslag se toekoms.” Die volgende fase van die demografieverslag waarin bepaal is waar Afrikaanssprekendes en Afrikaners woon en waar hulle in die toekoms sal woon, word op 10 Oktober bekendgemaak. [pdf-embedder url=”https://s3-eu-west-1.amazonaws.com/rak2.spens.co.za/maroelamedia/solidariteit-demografie-projek-deel-1.pdf”]